SUPER ปลื้ม! เข้าคำนวณ SETCLMV ลั่นผลงานปี 63 นิวไฮ รับรู้โซลาร์เวียดนาม 550MW ปลายปีนี้
SUPER ปลื้ม! เข้าคำนวณ SETCLMV ลั่นผลงานปี 63 นิวไฮ รับรู้โซลาร์เวียดนาม 550MW ปลายปีนี้
17 มิ.ย. 2563

นายจอมทรัพย์ โลจายะ ประธานคณะกรรมการ บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยถึงกรณีที่ตลาดหลักทรัพย์แห่งประเทศไทย (ตลท.) ได้คัดเลือกให้ SUPER เป็นหนึ่งในหลักทรัพย์ที่ใช้สำหรับคำนวณดัชนี SETCLMV ในช่วงครึ่งปีหลังของปี 2563 (1 กรกฎาคม-31 ธันวาคม 2563) ว่า ถือเป็นการตอกย้ำถึงความมุ่งมั่นในการขยายการลงทุนโรงไฟฟ้าของบริษัทฯ โดยเฉพาะการลงทุนโรงไฟฟ้าในประเทศเวียดนาม ที่มี PPA ในมือรวม 1,457.72 เมกะวัตต์ แบ่งเป็นในโครงการโซลาร์ฟาร์ม 1,036.72 เมกะวัตต์ และวินด์ฟาร์ม 421 เมกะวัตต์
ทั้งนี้ SETCLMV เป็นดัชนีที่รวบรวมบริษัทจดทะเบียนของไทย ที่มีการทำธุรกิจในกลุ่มประเทศ CLMV ซึ่งมีแนวโน้มอัตราการขยายตัวทางเศรษฐกิจโดดเด่น โดยหลักเกณฑ์การเลือกหุ้นมาจาก มีสัดส่วนรายได้จาก CLMV ต่อรายได้รวมของบริษัทอย่างน้อย 10% มูลค่ารายได้จาก CLMV อย่างน้อย 100 ล้านบาท มีมูลค่าหลักทรัพย์ตามราคาตลาดอย่างน้อย 5,000 ล้านบาท มีสัดส่วนการกระจายหุ้นอย่างน้อย 20%
“เรามุ่งมั่นในการสร้างรายได้ และการขยายการลงทุนโรงไฟฟ้า ซึ่งประเทศในแถบ CLMV ก็อยู่ในแผนการปักหมุดของเรา โดยที่ผ่านมา SUPER ได้ขยายการลงทุนและการเข้าซื้อกิจการในประเทศเวียดนาม และโครงการโรงไฟฟ้าพลังงานแสงอาทิตย์กำลังการผลิต 550 เมกะวัตต์ ก็คาดจะสามารถ COD ได้ในช่วงปลายปีนี้ และโครงการโรงไฟฟ้าพลังงานลม กำลังการผลิต 421 เมกะวัตต์ COD ได้ในช่วงภายในปี 2564 สนับสนุนรายได้ปีนี้เพิ่มเป็น 7,000 ล้านบาท และในปี 2564 เพิ่ม 1 หมื่นล้านบาท  รวมทั้งเป้าหมายในการเป็นผู้นำด้านกำลังการผลิตสูงสุดที่เวียดนามในช่วงปลายปีนี้ด้วยเช่นกัน
นายจอมทรัพย์ กล่าวต่อในช่วงท้ายถึงรายได้และกำไรในปี 2563 มีโอกาสที่จะปรับตัวเพิ่มสูงขึ้นกว่าปี 2562 ที่ผ่านมาและในอีก 3 ปีข้างหน้า 2564-2566 หากสามารถดำเนินธุรกิจได้ตามแผนงานที่วางไว้ จะเป็นปัจจัยที่ผลักดันให้ผลประกอบการของ SUPER ขยายตัวขึ้นอย่างโดดเด่น